בעקבות החלטת הפרקליטות לא להגיש כתב אישום נרשם משבר חסר תקדים בינם לבין המשטרה. גורם במשטרה זעם ואמר כי "האמנו בתיק הזה מהרגע הראשון שבוצעה בו עבירה פלילית. עשינו את כל פעולות החקירה שמתבקשות בתיק הזה, ואנחנו עדיין סבורים שהיה כאן אונס. הפרקליטות לא רוצה להמשיך עם התיק הזה, ואנחנו ממתינים להחלטה אם התיק ייגנז".



גורם במרחב ירקון אמר בשבוע שעבר כי "אין לנו ספק שהיה כאן אונס ולא מין בהסכמה. אנו נותנים אמון מלא בגרסת הנערה. היא סיפקה הסברים משכנעים לגבי כל עניין שניסו לערער בעדותה והם בהחלט הסברים הגיוניים. הנערה נפלה קורבן למעשה אונס קשה". במשטרה קיוו כי פרקליטות מחוז תל אביב תראה עין בעין על גורל התיק, אך בפרקליטות פקפקו כבר לפני ימים כי בתיק יוגשו כתבי אישום בגין אונס.



בפרקליטות דחו היום את טענות המשטרה ורומזים לכך שהחוקרים טיפסו על עץ גבוה מדי. "יש שלושה חשודים עם גרסאות תומכות ומתלוננת שלא היתה מוכנה להעיד. לאחרונה היא העידה אבל לא הסכימה לאמת דברים ספציפיים. כרגע אין סיכוי סביר להרשעה. ברגע שהמתלוננת תהיה מוכנה לעימות נשלים את פעולות החקירה. אי אפשר להשאיר אנשים במעצר כשאין מספיק ראיות", אמרו גורמים בפרקליטות.